News Update: Cathie Wood เตรียมออก Passive Fund กองใหม่ เน้นลงทุนธุรกิจที่โปร่งใส และยั่งยืน กอง ESG แรกของ ARK ที่ไม่ใช่นวัตกรรมแห่งอนาคต - FINNOMENA
Cathie Wood ยื่นขอจดทะเบียน ETF กองใหม่เมื่อวานนี้ (31 ส.ค.) เน้นลงทุนตามดัชนีในบริษัทด้านเทคโนโลยีและผู้บริโภค เช่น Salesforce, Microsoft, Apple, Nike และ Chipotle เป็นต้น
1 ก.ย. 2564

Cathie Wood ยื่นขอจดทะเบียน ETF กองใหม่เมื่อวานนี้ (31 ส.ค.) เน้นลงทุนตามดัชนีในบริษัทด้านเทคโนโลยีและผู้บริโภค เช่น Salesforce, Microsoft, Apple, Nike และ Chipotle เป็นต้น โดยไม่มีการลงทุนในบริษัทที่ Ark ชื่นชอบอย่าง Tesla และมีนโยบายไม่ลงทุนในอุตสาหกรรมแอลกอฮอล์ ธนาคาร การพนัน รวมถึงน้ำมันและก๊าซ
Eric Balchunas จาก Bloomberg Intelligence กล่าวว่า นี่คือกองทุน ESG ในเวอร์ชันของ Ark โดยมองว่าเป็นเรื่องน่าสนใจ เพราะแม้ไม่มีเกณฑ์ชี้วัดรื่องศีลธรรม แต่หากต้องการลงทุนในบริษัทที่มีความโปร่งใส ก็ต้องเลือกซื้อบริษัทที่ดี
หากได้รับการอนุมัติ นี่จะเป็น Ark ETF กองที่ 2 ของปีนี้ โดยก่อนหน้านี้ในเดือน มี.ค. Ark ได้ออกกองทุน ARKX ที่ลงทุนในธุรกิจสำรวจอวกาศ ซึ่งปรับตัวเพิ่มขึ้น 4% แล้วตั้งแต่เปิดตัว และมีมูลค่าสินทรัพย์มากกว่า 600 ล้านดอลลาร์
กองทุนหลักอย่าง ARKK มีมูลค่ามากกว่า 22,500 ล้านดอลลาร์ แต่มีผลการดำเนินงานไม่ดีนัก โดยปรับตัวลดลง 2% ตั้งแต่ต้นปี ในขณะที่ ดัชนี S&P 500 ปรับตัวเพิ่มขึ้นมากกว่า 20%
Cathie Wood แสดงความโปร่งใสในการลงทุนโดยเปิดเผยรายชื่อหุ้นที่ลงทุนมาตลอด ผลตอบแทนที่โดดเด่นในปี 2020 ได้ดึงดูดนักลงทุนรายย่อยจำนวนมาก และทำให้ Cathie Wood กลายเป็นผู้มีชื่อเสียงทางการเงิน
Cathie Wood เชื่อมั่นว่าการเปิดเผยรายชื่อหุ้นจะไม่ส่งผลเสียต่อกลยุทธ์การลงทุน และจะได้รับความไว้วางใจมากขึ้นจากนักลงทุน โดยกองทุน ETF คือผลิตภัณฑ์หลักที่ Ark เปิดตัวมาตั้งแต่ปี 2014 หลายปีก่อนที่ Cathie Wood จะเริ่มมีชื่อเสียง
กลยุทธ์การลงทุนแบบ Passive ในกองทุนใหม่อาจทำให้นักลงทุนประหลาดใจ เพราะ Cathie Wood เป็นผู้นำในการบริหารกองทุน ETF แบบ Active โดยหนึ่งในกองทุน Ark ที่ลงทุนแบบ Passive คือ 3D Printing ETF
ปัจจุบัน Ark เป็นผู้ออก ETF รายใหญ่อันดับที่ 11 ในสหรัฐฯ โดยมีกองทุนที่บริหารอยู่ทั้งหมด 8 กองทุน ซึ่งเป็นกองทุนแบบ Active 6 กองทุน และแบบ Passive 2 กองทุน มูลค่ารวมทั้งหมด 45,000 ล้านดอลลาร์
Nate Geraci ประธาน ETF Store มองว่า กองใหม่ที่ลงทุนในหุ้น ESG แบบอิงดัชนี ไม่ได้สอดคล้องกับนโยบายลงทุนในนวัตกรรมแห่งอนาคต จึงเป็นที่น่าสนใจว่าบริษัทจะมีแนวทางอย่างไรในกลยุทธ์ที่ดูแตกต่างกับบริษัทที่ Ark ชื่นชอบ อย่าง Tesla และ DraftKings
อ้างอิง: https://www.bloomberg.com/news/articles/2021-08-31/cathie-wood-s-new-etf-shuts-out-banking-fossil-fuels-and-vice?sref=e4t2werz 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
ARK
ARK Invest
Cathie Wood
News Update
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA